Diari Oficial de la Generalitat Valenciana


Sumari del DOGV 9390, del 25-07-2022 (2022/7003)

ORDRE 11/2022, de 19 de juliol, de 2022, de la Conselleria d'Innovació, Universitats, Ciència i Societat Digital, per la qual s'aproven les bases reguladores i la convocatòria de les ajudes per a diverses accions de reforç de la connectivitat en polígons industrials i centres logístics, en el marc del Pla de recuperació, transformació i resiliència.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9390

Data del DOGV
:   25-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7003


Data del document
:   19-07-2022

Organisme emissor
:   Conselleria d'Innovació, Universitats, Ciència i Societat Digital

Tipus de document
:   Ordre

Anàlisi jurídica

 Descriptors 

:   * Conselleria d'Innovació, Universitats, Ciència i Societat Digital
    * legislació

ORDRE 11/2022, de 19 de juliol, de 2022, de la Conselleria d'Innovació, Universitats, Ciència i Societat Digital, per la qual s'aproven les bases reguladores i la convocatòria de les ajudes per a diverses accions de reforç de la connectivitat en polígons industrials i centres logístics, en el marc del Pla de recuperació, transformació i resiliència. [2022/7003]  
  
Contingut  
  
Article 1. Objecte 4  
Article 2. Àmbit territorial i material d'aplicació. 4  
Article 3. Règim jurídic aplicable 4  
Article 4. Compliment de la normativa d'ajudes d'estat 5  
Article 5. Vigència del programa. 6  
Article 6. Objectiu dels projectes 6  
Article 7. Característiques dels projectes objecte d'ajuda 6  
Article 8. Destinataris últims de les ajudes 7  
Article 9. Requisits aplicables a les actuacions   
subvencionables i subcontractació 8  
Article 10. Despeses subvencionables 9  
Article 11. Accés majorista. 10  
Article 12. Compatibilitat de les ajudes 11  
Article 13. Quantia i intensitat màxima de les ajudes. 12  
Article 14. Procediment de concessió de les ajudes 12  
Article 15. Dotació pressupostària 12  
Article 16. Òrgans competents per a la instrucció,   
la resolució de concessió i el seguiment de l'ajuda. 13  
Article 17. Comissió d'avaluació. 13  
Article 18. Termini de presentació de sol·licituds 14  
Article 19. Procediment de presentació de sol·licituds   
i documentació annexa 14  
Article 20. Fase de preavaluació 17  
Article 21. Fase d'avaluació 18  
Article 22. Instrucció del procediment 18  
Article 23. Resolució del procediment 19  
Article 24. Modificació de la resolució de concessió 20  
Article 25. Recursos 20  
Article 26. Justificació i pagament de l'ajuda 20  
Article 27. Documentació justificativa 21  
Article 28. Pèrdua de dret de cobrament. 23  
Article 29. Actuacions de comprovació i control 23  
Article 30. Publicitat 24  
ANNEX I Criteris d'avaluació 26  
ANNEX II Conceptes subvencionables 28  
ANNEX III Contingut de la memòria del projecte 30  
ANNEX IV Condicions específiques que s'han de respectar en relació amb el principi de no causar dany significatiu (DNSH) 33  
Annex V Contingut del compte justificatiu 35  
Annex VI Relació de zones elegibles 37  
  
L'Agenda Espanya Digital 2025 recull un conjunt de mesures, reformes i inversions, articulades en deu eixos estratègics alineats amb les polítiques digitals marcades per la Comissió Europea per al nou període. Les accions de l'Agenda estan orientades a impulsar un creixement més sostenible i inclusiu, impulsat per les sinergies de les transicions digital i ecològica, que arribe al conjunt de la societat, i es marquen com un dels objectius el de garantir una connectivitat digital adequada per al 100 % de la població i promoure la desaparició de la bretxa digital entre zones rurals i urbanes (meta 2025: 100 % de la població amb cobertura 100 Mbps).  
Com a part de l'esforç de l'Agenda Espanya Digital 2025, el Pla per a la connectivitat i les infraestructures digitals de la societat, l'economia i els territoris (d'ara en avant, Pla per a la connectivitat), aprovat pel Consell de Ministres el dia 1 de desembre de 2020, conté com a mesura número 6 el reforç de la connectivitat en polígons industrials i centres logístics, atés que un nombre rellevant d'aquests punts amb alta concentració empresarial no disposa d'una connectivitat de banda ampla adequada per al desenvolupament de la seua activitat.  
D'altra banda, la magnitud de la crisi econòmica, social i sanitària provocada per la pandèmia COVID-19 ha exigit una resposta comuna a escala europea que s'ha materialitzat amb la posada en marxa del nou Fons de Recuperació Next Generation EU, l'objecte del qual és contribuir al procés de recuperació de les economies de la Unió a partir de 2021. Dins d'aquest fons, el Mecanisme de recuperació i resiliència (MRR), establit pel Reglament (UE) 2021/241, del Parlament Europeu i del Consell, de 12 de febrer de 2021, permetrà a Espanya mobilitzar un volum d'inversió sense precedents.  
Amb la finalitat de canalitzar aquestes inversions i contribuir a una recuperació sòlida i sostenible de l'economia espanyola, el Pla de recuperació, transformació i resiliència (PRTR), aprovat per la Comissió Europea el 16 de juny de 2021, traça l'agenda per a la modernització de l'economia espanyola fent ús dels recursos econòmics que provindran d'aquest fons.  
Dins de les deu polítiques palanca que preveu el PRTR, una de les trenta línies d'acció que s'identifiquen és la del component 15 (connectivitat digital, impuls a la ciberseguretat i desplegament del 5G), que té entre els seus objectius l'impuls a la transformació digital i l'aposta perquè el 100 % de la població dispose d'una connectivitat adequada, per a promoure, així, la desaparició de la bretxa digital entre zones rurals i urbanes.  
En línia amb l'esmentat pla per a la connectivitat, dins d'aquest component 15 del PRTR es preveu la inversió C15.I2 «Accions de reforç de connectivitat en centres de referència, motors socioeconòmics i projectes tractors de digitalització sectorial», que inclou accions de reforç de la connectivitat en centres de referència, polígons industrials i centres logístics, així com accions per a la societat del gigabit i el suport a projectes tractors de digitalització sectorial.  
Aquestes actuacions enllacen amb les que s'inclouen en el Pla per al desplegament d'infraestructures digitals previst en l'Agenda del canvi per a la promoció de l'avanç científic i tecnològic, que inclou el desplegament de xarxes de banda ampla de velocitat ultraràpida per a facilitar la transformació digital de l'economia i de la societat, i avançar, així, en la consecució dels objectius establits per la Comissió Europea en el document «La connectivitat per a un mercat únic digital competitiu - cap a una societat europea del gigabit», és a dir, accés fix a 1 Gbps per als motors socioeconòmics, accés fix universal per a totes les llars (rurals i urbans) a una connexió a internet que oferisca velocitats de baixada d'almenys 100 Mbps, i accés mòbil 5G en totes les zones urbanes i principals vies de comunicació.  
  
Amb l'objecte de facilitar el disseny i l'execució de les actuacions finançables amb fons europeus, així com la implementació del pla, mitjançant el Reial Decret llei 36/2020, de 30 de desembre, s'han aprovat mesures urgents per a la modernització de l'Administració pública i per a l'execució del Pla de recuperació, transformació i resiliència.  
  
En aquest context, el Reial decret 988/2021, pel qual s'aprova la concessió directa a les comunitats autònomes i a les ciutats de Ceuta i Melilla d'ajudes per a l'execució de diverses accions de reforç de la connectivitat en polígons industrials i centres logístics, en el marc del Pla de recuperació, transformació i resiliència, estableix les disposicions a les quals hauran d'ajustar-se les bases reguladores de les comunitats autònomes i les ciutats de Ceuta i Melilla per a la concessió, als destinataris últims, de subvencions per a actuacions de millora de la connectivitat en polígons industrials i centres logístics i altres àrees d'alta concentració empresarial, en execució del seu respectiu programa d'ajudes. Aquestes ajudes pretenen proporcionar cobertura de xarxes de banda ampla de molt alta velocitat, capaces de prestar serveis a velocitats d'almenys 1 Gbps, simètrics, en primer lloc, en la zona on hi haja polígons industrials i centres logístics, així com altres àrees d'alta concentració empresarial; en segon lloc, mitjançant la instal·lació d'una xarxa de comunicacions electròniques d'alta velocitat que abaste els àmbits d'actuació esmentats i, si és el cas, les seues zones industrials adjacents; i, finalment, mitjançant la instal·lació d'una xarxa de comunicacions electròniques d'alta velocitat en cada una de les fàbriques, centres, unitats, instal·lacions i dependències que formen part d'aquests.  
  
D'acord amb l'anterior, aquesta ordre té com a objecte establir les bases reguladores i la convocatòria ajustades a les disposicions que apareixen en el Reial decret 988/2021, per a potenciar la connectivitat i el desplegament d'infraestructures de xarxa en polígons industrials i centres logístics, així com en altres àrees d'alta concentració empresarial.  
  
Els terminis per a esmena i d'audiència establits s'han reduït en aquesta ordre a cinc hàbils, en declarar-se la urgència en virtut del que estableix l'article 13 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la COVID-19.  
  
En la tramitació d'aquesta ordre s'han recaptat informes de l'Advocacia General i de la Intervenció Delegada, segons el que indica l'article 23 del Decret llei 6/2021 esmentat.  
En virtut de les competències de la Conselleria d'Innovació, Universitats, Ciència i Societat Digital i del que estableix l'article 160.2 de la Llei 1/2015, de 6 de febrer, d'hisenda pública, del sector públic instrumental i de subvencions, dispose:  
  
Article 1. Objecte  
1. Constitueix l'objecte d'aquesta ordre l'establiment de les bases reguladores de la concessió d'ajudes, en règim de concurrència competitiva, així com la convocatòria d'aquestes ajudes, l'objectiu de les quals és la realització d'accions de reforç de la connectivitat en polígons industrials i centres logístics de la Comunitat Valenciana, així com en altres àrees d'alta concentració empresarial com ara parcs empresarials, vivers d'empreses i parcs tecnològics o científics.  
Aquestes ajudes estan subjectes al compliment, l'execució i la realització de l'objectiu i les fites fixades en el PRTR per a la inversió C15.I2, «Accions de reforç de connectivitat en centres de referència, motors socioeconòmics i projectes tractors de digitalització sectorial», del component 15 del pla.  
2. Es pretenen posar en marxa un mínim de 103 actuacions finançades per aquesta convocatòria.  
  
Article 2. Àmbit territorial i material d'aplicació  
1. El que estableix aquesta ordre serà aplicable en tot el territori de la Comunitat Valenciana.  
2. S'entendran com a àmbits materials d'actuació els polígons industrials i centres logístics, així com altres àrees d'alta concentració empresarial com ara parcs empresarials, vivers d'empreses i parcs tecnològics o científics.  
  
Article 3. Règim jurídic aplicable  
1. El règim jurídic, la normativa específica aplicable, els requisits i les obligacions dels beneficiaris seran els que estableix el Reial decret 988/2021, pel qual s'aprova la concessió directa, a les comunitats autònomes i a les ciutats de Ceuta i Melilla, d'ajudes per a l'execució de diverses accions de reforç de la connectivitat en polígons industrials i centres logístics, en el marc del Pla de recuperació, transformació i resiliència, en aquesta ordre, així com en la Llei 38/2003, de 17 de novembre, general de subvencions, i en el seu reglament, aprovat mitjançant el Reial decret 887/2006, de 21 de juliol. A falta del que preveu aquesta normativa, s'aplicaran les normes de dret administratiu. Així mateix, s'aplicarà la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l'execució de les subvencions se subscriguen contractes que hagen de sotmetre's a aquesta llei. També és aplicable la Llei 11/2020, de 30 de desembre, de pressupostos generals de l'Estat per a 2021, en relació amb la vinculació legal amb la finalitat dels fons rebuts per a l'execució del Pla de recuperació, transformació i resiliència.  
  
Així mateix, serà aplicable la jurisprudència Deggendorf, així com les definicions de frau, corrupció i conflicte d'interessos contingudes en la Directiva (UE) 2017/1371, del Parlament Europeu i del Consell, de 5 de juliol de 2017, sobre la lluita contra el frau que afecta els interessos financers de la Unió a través del dret penal (Directiva PIF), i en el Reglament (UE, Euratom) 2018/1046, del Parlament Europeu i del Consell, de 18 de juliol de 2018, sobre les normes financeres aplicables al pressupost general de la Unió (Reglament financer de la UE), transposades al dret intern en la Llei orgànica 1/2019, de 20 de febrer, per la qual es modifica la Llei orgànica 10/1995, de 23 de novembre, del Codi Penal, per a transposar directives de la Unió Europea en els àmbits financer i de terrorisme, i abordar qüestions d'índole internacional.  
  
2. Aquestes ajudes estaran, així mateix, sotmeses al Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, així com a la normativa interna aplicable a la gestió, el seguiment i el control que s'establisca per al Pla de recuperació, transformació i resiliència d'Espanya, en particular, el Reial Decret llei 36/2020, de 30 de desembre, pel qual s'aproven mesures urgents per a la modernització de l'Administració pública i per a l'execució del Pla de recuperació, transformació i resiliència, l'aplicació del qual serà de compliment obligatori. En particular, és aplicable el que preveu en els articles 37 i 46, en relació, respectivament, amb l'afectació legal dels ingressos procedents del Mecanisme per a la recuperació i resiliència, i les obligacions d'informació per al seguiment dels projectes finançats per mitjà del PRTR.  
  
L'anterior, sense perjudici de l'aplicació de qualssevol altres disposicions, tant del dret nacional com de la Unió Europea, que puguen resultar d'aplicació, particularment les que s'aproven en l'àmbit de l'execució i la gestió dels fons provinents del Mecanisme de recuperació i resiliència, establit pel Reglament (UE) 2021/241, del Parlament Europeu i del Consell, de 12 de febrer de 2021, i el PRTR. En particular, serà aplicable el que es preveu en el Reglament general d'exempció per categories, així com en l'Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència, i l'Ordre HFP/1031/2021, de 29 de setembre, per la qual s'estableix el procediment i format de la informació que han de proporcionar les entitats del sector públic estatal, autonòmic i local per al seguiment del compliment de fites i objectius i d'execució pressupostària i comptable de les mesures dels components del Pla de recuperació, transformació i resiliència.  
  
3. Serà també d'aplicació el que s'estableix en la Llei 1/2015, de 6 de febrer, d'hisenda pública, del sector públic instrumental i de subvencions, de la Comunitat Valenciana, i el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
  
  
Article 4. Compliment de la normativa d'ajudes d'estat  
Aquestes ajudes s'acullen a l'article 52 del Reglament (UE) 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior, en aplicació dels articles 107 i 108 del Tractat (DOUE L 187, de 26.06.2014). Aquest reglament ha sigut modificat pel Reglament (UE) 2017/1084, de la Comissió, de 14 de juny de 2017, pel qual es modifica el Reglament (UE) núm. 651/2014, quant a infraestructures portuàries i aeroportuàries, els llindars de notificació per a les ajudes a la cultura i a la conservació del patrimoni i per a les ajudes a infraestructures esportives i recreatives multifuncionals, així com els règims d'ajudes de funcionament de finalitat regional, i pel qual es modifica el Reglament (UE) núm. 702/2014, quant al càlcul dels costos subvencionables (DOUE L 156, de 20.6.2017), i pel Reglament (UE) núm. 2020/972, de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DOUE L 215, de 07.07.2020), així com pel Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat (DOUE L 270, de 29.07.2021).  
  
D'ara en avant, les referències al Reglament (UE) núm. 651/2014 i a les seues modificacions aprovades en 2017, 2020 i 2021 s'indicaran com a RGEC.  
Article 5. Vigència del programa  
El programa d'ajudes que instrumenta aquesta ordre, en el marc del Pla de recuperació, transformació i resiliència, estarà en vigor des de l'endemà de la publicació d'aquesta ordre en el Diari Oficial de la Generalitat Valenciana fins al 31 de desembre de 2023.  
  
Article 6. Objectiu dels projectes  
1. L'objectiu de cada projecte susceptible d'acollir-se a aquestes ajudes ha de consistir a proporcionar cobertura de xarxes de banda ampla de molt alta velocitat, capaces de prestar serveis a velocitats d'1 Gbps en la totalitat o part de les zones elegibles pertanyents a un àmbit de concurrència.  
2. Les ajudes es podran atorgar en aquelles zones geogràfiques descrites en l'apartat a i l'apartat b ?en aquest últim supòsit, quan la cobertura o les previsions de cobertura en els pròxims tres anys siga proporcionada per un sol operador- de l'article 52.3 del RGEC (tradicionalment conegudes com a zones blanques i grises NGA, respectivament).  
  
Totes les zones geogràfiques descrites en aquest apartat hauran de trobar-se íntegrament a la Comunitat Valenciana. En l'annex VI d'aquesta resolució pot consultar-se la llista de les zones elegibles.  
  
3. El termini màxim per a l'execució de les actuacions objecte d'ajuda és l'1 de novembre de 2023.  
  
Article 7. Característiques dels projectes objecte d'ajuda  
1. El règim de concessió serà el de concurrència competitiva.  
2. S'estableix com a àmbit de concurrència el de cada una de les províncies de la Comunitat Valenciana.  
3. Cada projecte que opte a les ajudes haurà de limitar el seu àmbit geogràfic d'actuació a l'àmbit de concurrència a què es dirigisca.  
Entre les sol·licituds presentades per a cada àmbit de concurrència que superen la fase de preavaluació, es finançarà el projecte més ben valorat per a cada àmbit fins a l'esgotament dels fons corresponents a cada àmbit.  
4. Cada sol·licitant només podrà presentar una sol·licitud d'ajuda en cada zona de concurrència.  
5. Les ajudes no estaran condicionades al desplegament d'una solució tecnològica concreta i seran els sol·licitants els que hauran d'expressar i motivar, en els projectes, la solució tecnològica més adequada per a cada àmbit territorial.  
6. S'assigna a cada una de les zones de concurrència les quantitats, en euros, que es recullen en la taula següent:  
  
Àmbit de concurrència Ajuda màxima  
Alacant 2.299.000 -  
Castelló 1.213.000 -  
València 2.873.500 -  
  
  
  
Article 8. Destinataris últims de les ajudes  
1. Podran sol·licitar i, si és el cas, obtindre la condició de beneficiaris-destinataris últims de les ajudes les persones físiques o jurídiques que ostenten la condició d'operador degudament habilitat, segons el que s'estableix en els articles 6 i 7 de la Llei 9/2014, de 9 de maig, general de telecomunicacions.  
2. Els sol·licitants hauran d'acreditar la solvència econòmica i financera, així com la solvència tècnica o professional, en els termes que es recullen en aquesta ordre.  
3. Els destinataris últims no podran estar incursos en cap de les circumstàncies previstes en l'article 13 de la Llei 38/2003, de 17 de novembre, general de subvencions. Aquestes prohibicions afectaran també les empreses de les quals, per raó de les persones que les regeixen o d'altres circumstàncies, puga presumir-se que són continuació o que deriven, per transformació, fusió o successió, d'altres empreses en què hagen concorregut aquelles.  
Tampoc podran obtindre la condició de beneficiari les empreses que estiguen subjectes a una ordre de recuperació pendent després d'una decisió prèvia de la Comissió Europea que haja declarat una ajuda il·legal i incompatible amb el mercat interior, o les empreses que es troben en situació de crisi, conformement al que estableixen l'article 1.4.c i 2.18 del Reglament general d'exempció per categories i les directrius sobre ajudes estatals de salvament i de reestructuració d'empreses no financeres en crisi (2014/C 249/01).  
4. Els destinataris últims destinaran l'import íntegre de l'ajuda que reben al pagament de les corresponents actuacions subvencionables.  
  
5. Els destinataris últims hauran de complir les obligacions previstes en l'article 14 de la Llei 38/2003, de 17 de novembre, general de subvencions, així com les que conté aquesta ordre, les que figuren en la resolució de concessió de les ajudes i en les instruccions específiques que, si és el cas, es dicten en matèria d'execució, seguiment, pagament de les ajudes, informació i publicitat, justificació i control de la despesa.  
  
6. Els destinataris últims que no siguen persones físiques hauran de mantindre un sistema de comptabilitat separada, o un codi comptable diferenciat que reculla adequadament totes les transaccions relacionades amb l'actuació objecte d'ajuda. Així mateix, hauran de disposar dels llibres comptables, registres diligenciats i altres documents en els termes exigits per la legislació aplicable al beneficiari, així com les factures i altres justificants de despesa de valor probatori equivalent i els corresponents justificants de pagament. Aquest conjunt de documents constitueix el suport justificatiu de l'ajuda concedida, garanteix el seu reflex adequat en la comptabilitat dels destinataris i haurà de conservar-se durant un termini mínim de deu anys.  
7. L'incompliment de qualsevol de les obligacions assenyalades en els apartats anteriors podrà ser causa de la pèrdua del dret al cobrament o del reintegrament de l'ajuda concedida, segons la fase procedimental en què es trobe la tramitació de l'expedient.  
  
Article 9. Requisits aplicables a les actuacions subvencionables i subcontractació  
1. Els projectes es referiran a xarxes d'accés, concepte sota el qual es consideren inclosos els enllaços de transmissió amb la xarxa d'agregació (backhaul), amb expressió i motivació de la solució tecnològica més adequada sense que calga condicionar les ajudes a una solució tecnològica concreta. D'acord amb el que es preveu en l'article 52.5 del RGEC, el projecte inclourà inversions significatives en infraestructura passiva, més enllà de les inversions marginals relacionades simplement amb la millora dels elements actius de la xarxa.  
Les ajudes han d'acollir-se a l'àmbit d'aplicació de l'article 1 del RGEC.  
2. A fi de facilitar la reutilització de les infraestructures existents, tot operador que posseïsca o controle una infraestructura susceptible de ser reutilitzada en l'àmbit material d'actuació i que desitge presentar-se a aquesta convocatòria, haurà d'informar i donar accés a aquesta a tercers operadors, d'acord amb el que preveuen els articles 4 i 5 del Reial decret 330/2016, de 9 de setembre, relatiu a mesures per a reduir el cost del desplegament de les xarxes de comunicacions electròniques d'alta velocitat, que transposa la Directiva 2014/61/UE, del Parlament Europeu i del Consell, de 15 de maig de 2014.  
3. Les actuacions objecte d'ajuda hauran de complir la normativa vigent que els siga aplicable, així com comptar amb les preceptives llicències i autoritzacions administratives en el cas que aquestes ho requerisquen.  
4. El beneficiari de l'ajuda haurà de respectar l'anomenat principi de no causar un perjudici significatiu al medi ambient (principi DNSH per les seues sigles en anglés, do no significant harm). Per això, el beneficiari de l'ajuda ha de preveure els mecanismes que asseguren el compliment, en totes les fases, del disseny i de l'execució del projecte de les condicions específiques associades a cada un dels objectius mediambientals recollits en l'article 17 del Reglament 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088. Aquestes condicions específiques s'enumeren en l'annex IV d'aquesta ordre.  
5. El destinatari últim podrà subcontractar amb tercers l'execució de part de l'activitat subvencionada, sempre que el cost de la subcontractació no supere el 50 % de l'import total d'aquesta. Tota subcontractació estarà subjecta al que estableix l'article 29 de la Llei 38/2003, de 17 de novembre, i al que preveu aquest apartat. Així mateix, s'aplicarà la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, en cas que en l'execució de les subvencions se subscriguen contractes que hagen de sotmetre's a aquesta llei.  
  
Quan la subcontractació excedisca del 20 % de l'import de l'ajuda i aquest import siga superior a 60.000 euros, haurà de subscriure's un contracte per escrit entre les parts, subscripció que s'entendrà autoritzada per l'òrgan concedent de l'ajuda quan es publique la resolució de la concessió. En qualsevol cas, en els contractes s'esmentarà si hi ha o no vinculació entre les parts, d'acord amb el que estableix l'article 68.2 del reglament aprovat pel Reial decret 887/2006, de 21 de juliol.  
  
Així mateix, per a salvaguardar l'efecte incentivador, el contracte no podrà haver sigut signat abans de la presentació de la sol·licitud.  
El subcontractista haurà de complir els mateixos requisits que s'exigeixen per a ser beneficiari de l'ajuda. No podrà realitzar-se la subcontractació del projecte amb persones o entitats en les quals concórrega alguna de les circumstàncies detallades en l'article 29.7 de la Llei 38/2003, de 17 de novembre, referida abans.  
No tindrà la consideració de subcontractació la contractació per part del beneficiari d'aquelles activitats, alienes a la seua activitat típica, que es limiten a la construcció de xarxes, sempre que el beneficiari n'ostente la titularitat i siga el responsable d'explotar-les. Aquestes tindran la consideració de despeses, d'acord amb el que disposa l'article 31 de la Llei 38/2003, de 17 de novembre.  
6. Els destinataris últims de les ajudes hauran de tindre en compte, en els seus projectes, els principis que estableix la Llei orgànica 3/2007, de 22 de març, per a la igualtat efectiva entre homes i dones.  
7. Els destinataris últims de les ajudes tindran l'obligació de crear a Espanya tota l'ocupació necessària per a la prestació de l'activitat objecte de la subvenció, que es realitzarà amb personal contractat i afiliat a la Seguretat Social en el territori nacional.  
8. Els destinataris últims hauran de contribuir als objectius d'autonomia estratègica de la Unió Europea, així com garantir la seguretat de la cadena de subministrament tenint en compte el context internacional i la disponibilitat de qualsevol component o subsistema tecnològic sensible que puga formar part de la solució, mitjançant l'adquisició d'equips, components, integracions de sistemes i programari associat a proveïdors situats a la Unió Europea.  
  
Article 10. Despeses subvencionables  
1. Les ajudes es destinaran a finançar inversions i despeses que estiguen directament relacionades i siguen necessàries per a la realització dels projectes, en els termes que preveu l'article 31 de la Llei 38/2003, de 17 de novembre, i l'article 83 del reglament d'aquesta llei, i que es materialitzen en el període que va des de la presentació de la sol·licitud fins a la data de finalització del projecte, que haurà de ser anterior a l'últim dia previst per a realitzar la justificació, establit en l'article 26 d'aquesta ordre.  
Tal com es detalla en l'annex II, es consideren inversions i despeses elegibles els següents conceptes associats al projecte:  
a) Infraestructures i obra civil  
b) Equipament i altres materials  
c) Despeses de personal propi  
d) Altres costos generals o indirectes imputables al projecte, com la realització de l'informe tècnic corresponent  
2. Els costos elegibles es limitaran als necessaris per a la creació o l'adaptació de les infraestructures de xarxa que siguen susceptibles de ser utilitzades pels altres operadors, mitjançant l'accés majorista a què es refereix l'article següent. No seran elegibles les partides de despesa associades a infraestructures no relacionades amb l'accés majorista, destinades al seu ús exclusiu per l'operador beneficiari de l'ajuda.  
3. Com a costos directes de personal es podran calcular a un tipus fix de fins al 20 % de la quantitat pressupostada en infraestructures i obra civil i en equipament i altres materials. Així mateix, com a costos indirectes es podran calcular a un tipus fix de fins al 15 % dels costos directes de personal subvencionables.  
4. Dins de les despeses subvencionables, segons l'article 31.8 de la Llei 38/2003, de 17 de novembre, general de subvencions, s'admetran els impostos indirectes aplicables quan no siguen susceptibles de recuperació o compensació pel beneficiari. No obstant això, s'exclou expressament de les despeses subvencionables l'Impost sobre el Valor Afegit (IVA).  
5. Només s'admetran inversions i despeses que s'hagen compromés o realitzat amb posterioritat a la data de registre de la sol·licitud de l'ajuda. L'elaboració de projectes tècnics o informes tècnics sí que podrà ser considerada com a despesa subvencionable, encara que haja sigut facturada amb anterioritat a la data de registre de la sol·licitud, sempre que la data de la factura siga posterior a la data d'entrada en vigor d'aquest programa d'ajudes.  
6. El cost d'adquisició de les despeses subvencionables no pot ser, en cap cas, superior al valor de mercat. Quan l'import de la despesa subvencionable supere les quanties establides en la Llei 9/2017, de 8 de novembre, de contractes del sector públic, per al contracte menor, el beneficiari haurà de sol·licitar, com a mínim, tres ofertes de diferents proveïdors, abans de la contracció del compromís per a l'obra, la prestació del servei o el lliurament del bé, llevat que per les seues característiques especials no hi haja en el mercat un nombre suficient d'entitats que els realitzen, els presten o els subministren.  
7. En aplicació del que disposa l'article 31.4.a de la Llei 38/2003, de 17 de novembre, les infraestructures i els equips que siguen objecte d'ajuda hauran de romandre afectes al fi concret del projecte durant un període mínim de cinc anys, comptats a partir de la finalització d'aquest, o fins al final de la seua vida útil si aquesta és menor de 5 anys.  
  
  
Article 11. Accés majorista  
1. Els operadors destinataris últims de les ajudes quedaran obligats a oferir als altres operadors que ho sol·liciten accés majorista, actiu i passiu, efectiu a les infraestructures subvencionades durant un període mínim de set anys a partir de la data d'entrada en servei del projecte de què es tracte, de manera oberta, no discriminatòria i respectant el principi de no discriminació tecnològica. Per a permetre un accés efectiu, s'aplicaran les mateixes condicions d'accés a la totalitat de la xarxa subvencionada, incloses les parts d'aquesta xarxa en les quals s'hagen usat infraestructures existents.  
En cas que el projecte preveja desplegaments de fibra òptica, aquest accés inclourà també la possibilitat d'accedir a la fibra fosca, amb una desagregació total i efectiva, així com als conductes, pals, armaris, arquetes i altres elements d'obra civil. L'accés a aquests últims no ha de ser limitat en el temps. En el cas de les ajudes a la construcció de conduccions, aquestes seran prou grans per a donar-hi cabuda a diverses xarxes de cable i diferents topologies de xarxa.  
A més de la desagregació i l'accés a la línia física, en funció de l'opció tecnològica seleccionada per al desplegament de la xarxa NGA, si hi ha una demanda real, hauria de prestar-se, en condicions equitatives i no discriminatòries, un accés majorista de desagregació virtual, que consistirà en un accés actiu amb una interconnexió de les xarxes en la mateixa central de capçalera de la xarxa d'accés, ja que aquesta pot ser l'opció preferida de tercers operadors diferents del receptor de l'ajuda.  
La velocitat d'accés oferida serà, com a mínim, la que establisca l'objectiu del projecte i, en tot cas, haurà de permetre la replicabilitat dels serveis minoristes oferits per l'operador beneficiari.  
En el cas de xarxes backhaul, també haurà d'incloure's el servei majorista de línies llogades o circuits punt a punt, en funció de la tecnologia emprada per a la implementació d'aquesta xarxa.  
Les obligacions d'accés seran executades amb independència de qualsevol canvi en la propietat, la gestió o el funcionament de la xarxa subvencionada. En el cas de les ajudes a la construcció de conduccions, aquestes seran prou grans per a donar-hi cabuda almenys a tres xarxes i diferents topologies de xarxa.  
2. Els preus d'aquest accés majorista efectiu es basaran en els principis de fixació de preus establits per la Comissió Nacional dels Mercats i de la Competència o en els preus majoristes fixats per aquesta comissió a l'operador amb poder significatiu de mercat per a serveis similars, que seran considerats com a preus màxims. En cas de no haver-hi una oferta de referència equivalent, la referència serà la dels preus mitjans existents a Espanya i en cas de no haver-hi tampoc aquesta referència, s'aplicarà el criteri d'orientació a costos, tot això tenint en compte les ajudes rebudes per l'operador de la xarxa. En qualsevol dels casos, quan es tracte d'un operador integrat verticalment, els preus definits hauran de permetre la replicabilitat de les ofertes minoristes i que no es produïsca una discriminació amb la branca minorista de l'operador beneficiari.  
La Comissió Nacional dels Mercats i de la Competència podrà assessorar l'autoritat concedent de l'ajuda en matèria de preus i condicions d'accés majorista. A més, resoldrà els conflictes entre operadors sol·licitants d'accés i operadors destinataris últims de les ajudes i dictarà instruccions per al compliment efectiu de l'obligació d'accés majorista a la qual es refereix aquest apartat, d'acord amb el que estableix la Llei 3/2013, de 4 de juny, de creació de la Comissió Nacional dels Mercats i de la Competència, tenint en compte les condicions de mercat i l'ajuda rebuda.  
3. El detall de l'oferta majorista haurà d'estar disponible per als tercers operadors interessats amb un temps d'antelació suficient a l'inici de l'explotació minorista de la xarxa NGA per l'operador destinatari últim de l'ajuda. Quan el destinatari últim de l'ajuda siga un operador integrat verticalment, l'accés ha de poder ser concedit almenys 6 mesos abans d'iniciar la prestació dels serveis minoristes.  
  
  
Article 12. Compatibilitat de les ajudes  
1. Les ajudes regulades en aquesta ordre estaran sotmeses al que estableix l'article 8 del RGEC.  
2. Les ajudes previstes en aquesta ordre seran compatibles amb qualsevol altra ajuda d'altres programes o instruments de qualssevol administracions públiques o organismes o ens públics, nacionals o internacionals, particularment de la Unió Europea, en tant que aquesta ajuda no cobrisca els mateixos costos (d'acord amb el principi de no duplicitat en el finançament previst en l'article 9 del Reglament (UE) 2021/241, del Parlament Europeu i del Consell, de 12.02.2021).  
3. El beneficiari tindrà l'obligació d'informar sobre qualssevol altres fons (no només europeus) que hagen contribuït al finançament dels mateixos costos.  
  
Article 13. Quantia i intensitat màxima de les ajudes  
1. S'entén per intensitat d'ajuda l'import brut de l'ajuda expressat en percentatge dels costos subvencionables del projecte.  
La intensitat de l'ajuda serà del 80 % del cost de tots els conceptes subvencionables, amb un màxim de la quantitat d'ajuda establida per a cada àmbit de concurrència.  
A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues.  
2. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
  
Article 14. Procediment de concessió de les ajudes  
1. El procediment de concessió per a les ajudes serà el de concurrència competitiva, conforme als principis de publicitat, transparència, objectivitat, igualtat i no discriminació, respectant el principi de neutralitat tecnològica, i l'iniciarà d'ofici l'òrgan competent per a convocar les ajudes.  
2. Es constituirà una comissió d'avaluació que es regirà, en el seu funcionament, pel que disposa la secció 3a del capítol II del títol preliminar de la Llei 40/2015, d'1 d'octubre, de règim jurídic del sector públic.  
3. Correspon a la comissió d'avaluació, una vegada superada la fase de preavaluació, elaborar un informe que concrete el resultat de l'avaluació efectuada.  
  
Article 15. Dotació pressupostària  
D'acord amb el que estableix l'annex I del Reial decret 988/2021, on s'indica l'ajuda prevista per a les comunitats autònomes, la quantia corresponent a la Comunitat Valenciana per al període 2021-2023 és de 6.385.500 euros. Aquesta quantitat va ser sol·licitada per la Conselleria d'Innovació, Universitats, Ciència i Societat Digital i concedida per Resolució de 15 de desembre de 2021, del secretari d'Estat de Telecomunicacions i Infraestructures Digitals de concessió d'una subvenció a la Comunitat Valenciana, finançable amb fons europeus, per a l'execució de diverses accions de reforç de la connectivitat en polígons industrials i centres logístics, en el marc del Pla de recuperació, transformació i resiliència.  
En la resolució esmentada s'indicava que l'import corresponent a l'anualitat 2021 (1.935.000 euros) es concedia amb càrrec a l'aplicació pressupostària 12.96.093T.022, corresponent als pressupostos generals de l'Estat per a 2021 i l'import corresponent a les anualitats 2022 i 2023 (1.935.000 euros i 2.515.500 euros, respectivament) s'abonarà, subjecte a l'existència de disponibilitat pressupostària, amb càrrec a les aplicacions pressupostàries que s'habiliten en la llei de pressupostos generals de l'Estat de l'exercici corresponent.  
  
D'aquesta manera, la quantia corresponent a l'anualitat de 2022 per a aquesta línia d'ajudes ascendeix a 3.870.000 euros, que coincideix amb la suma de les quantitats previstes pel Reial decret 988/2021 per a l'any 2021 i 2022. La quantia corresponent a l'anualitat 2023 ascendeix a 2.515.500 euros i queda condicionada a l'existència de crèdit adequat i suficient en el moment de la resolució de la concessió, i serà la que figure en la línia S8741000 del programa pressupostari 542.99, MRR. TRANSFORMACIÓ DIGITAL, CIÈNCIA I INVESTIGACIÓ, del corresponent pressupost de despeses de la Generalitat per a aquest exercici.  
  
  
Article 16. Òrgans competents per a la instrucció, la resolució de concessió i el seguiment de l'ajuda  
1. L'òrgan competent per a instruir el procediment serà la Direcció General per a l'Avanç de la Societat Digital de la Conselleria d'Innovació, Universitats, Ciència i Societat Digital. Aquesta direcció general s'encarregarà també del seguiment de les ajudes.  
2. La resolució del procediment de concessió correspondrà a la persona titular de la Conselleria d'Innovació, Universitats, Ciència i Societat Digital. També serà de la seua competència la resolució dels expedients sancionadors.  
3. La Sotssecretaria de la Conselleria d'Innovació, Universitats, Ciència i Societat Digital serà l'encarregada de la gestió econòmica-pressupostària de les despeses i els ingressos del programa.  
4. Totes les persones que intervinguen en el procés de gestió i tramitació d'aquestes subvencions, incloent-hi la verificació del compliment de les condicions, la realització de tràmits d'anàlisis de la justificació, el pagament i el reintegrament, si és el cas, hauran de manifestar de manera expressa l'absència o no de conflicte d'interés, omplint l'oportuna declaració.  
Les persones i entitats participants en el programa hauran d'observar un comportament íntegre i coherent amb els principis del codi ètic de la Conselleria d'Innovació, Universitats, Ciència i Societat Digital, s'hauran d'abstindre de qualsevol actuació que provoque o facilite l'existència de conflictes d'interés, frau o corrupció, i hauran de col·laborar amb les administracions públiques per a evitar aquest tipus de situacions fraudulentes per a la societat. En cas que qualsevol persona o entitat tinga coneixement de fets que puguen ser constitutius de frau o irregularitat relacionats amb les subvencions regulades en aquestes bases, ho haurà de posar en coneixement d'aquesta conselleria per mitjà del canal de denúncies habilitat en l'adreça electrònica jxzvnwnvdqkxnhija@mau.en. La totalitat d'informació relativa al funcionament d'aquest canal, així com al codi ètic de la Conselleria i a la resta d'aspectes inclosos en el seu pla de mesures antifrau pot consultar-se en el portal de la Conselleria d'Innovació, Universitats, Ciència i Societat Digital.  
  
  
Article 17. Comissió d'avaluació  
1. Correspon a la comissió d'avaluació, una vegada superada la fase de preavaluació, elaborar un informe que concrete el resultat de l'avaluació efectuada.  
La composició de la comissió, que respectarà el principi de paritat entre homes i dones, i de capacitació tècnica, és la següent:  
I. Presidència: la persona titular de la Subdirecció General per a l'Avanç de la Societat Digital i de la Intel·ligència Artificial,  
II. Vocals:  
a. Funcionari/ària nomenat per la Direcció General per a la Lluita contra la Bretxa Digital amb rang almenys de cap de servei,  
b. Funcionari/ària nomenat per la Direcció General d'Innovació amb rang almenys de cap de servei,  
c. La persona titular de la Direcció Territorial de València de la Conselleria d'Innovació, Universitats, Ciència i Societat Digital,  
d. La persona titular de la Direcció Territorial de Castelló de la Conselleria d'Innovació, Universitats, Ciència i Societat Digital,  
III. Secretaria: un funcionari/ària de la Direcció General per a l'Avanç de la Societat Digital, nomenat pel president, amb veu, però sense vot.  
2. La comissió d'avaluació podrà requerir als interessats les dades i acreditacions que jutge necessàries per a la deguda qualificació de les activitats objecte de subvenció.  
3. La comissió d'avaluació regirà el seu funcionament pel que disposa la secció 3a del capítol II del títol preliminar de la Llei 40/2015, de règim jurídic del sector públic, i la seua composició respondrà al principi de presència equilibrada de dones i homes, excepte per raons fundades i objectives, degudament motivades, d'acord amb els principis establits per la Llei orgànica 3/2007, de 22 de març, per a la igualtat efectiva entre homes i dones.  
4. Tots els participants de la comissió manifestaran de manera expressa l'absència de conflicte d'interés. Les persones i entitats participants en el programa hauran d'observar un comportament íntegre i coherent amb els principis del codi ètic de la Conselleria d'Innovació, Universitats, Ciència i Societat Digital, s'hauran d'abstindre de qualsevol actuació que provoque o facilite l'existència de conflictes d'interés, frau o corrupció, i hauran de col·laborar amb les administracions públiques per a evitar aquest tipus de situacions fraudulentes per a la societat. En cas que qualsevol persona o entitat tinga coneixement de fets que puguen ser constitutius de frau o irregularitat relacionats amb les subvencions regulades en aquestes bases, ho haurà de posar en coneixement d'aquesta conselleria per mitjà del canal de denúncies habilitat en l'adreça electrònica ilftljpawhginccmc@rby.zr. La totalitat d'informació relativa al funcionament d'aquest canal, així com al codi ètic de la Conselleria i a la resta d'aspectes inclosos en el seu pla de mesures antifrau pot consultar-se en el portal de la Conselleria d'Innovació, Universitats, Ciència i Societat Digital.  
  
  
Article 18. Termini de presentació de sol·licituds  
1. El termini de presentació de sol·licituds a aquest programa d'ajudes començarà l'endemà de la publicació d'aquesta ordre en el Diari Oficial de la Generalitat Valenciana i acabarà dos mesos després.  
Les sol·licituds hauran de presentar-se abans de l'inici del projecte, amb la qual cosa es garanteix l'efecte incentivador de l'ajuda. Els projectes es podran executar una vegada presentada la sol·licitud, sense esperar que la concessió de l'ajuda es produïsca i sense que això prejutge la decisió que finalment s'adopte.  
2. La presentació de la sol·licitud, juntament amb la documentació corresponent, suposa l'acceptació de les bases que s'estableixen en aquesta ordre.  
  
Article 19. Procediment de presentació de sol·licituds i documentació annexa  
1. Considerant el que preveu l'article 14.3 de la Llei 39/2015, d'1 d'octubre, del procediment administratiu comú de les administracions públiques, amb la finalitat de garantir el principi d'igualtat i en atenció a la capacitat econòmica que es presumeix per a l'adquisició de l'objecte subvencionable, la tramitació tant de la sol·licitud com, en general, del procediment serà electrònica i requerirà que la persona o l'entitat sol·licitant dispose, durant totes les fases del procediment, de certificat de representant d'entitat ?o de persona física- emés per l'Autoritat de Certificació de la Comunitat Valenciana, o per qualsevol entitat reconeguda en la llista de confiança de prestadors de serveis de certificació establits a Espanya, publicada en la seu electrònica del Ministeri d'Indústria, Comerç i Turisme.  
Així mateix, la persona o l'entitat sol·licitant podrà autoritzar una altra persona perquè realitze qualsevol tràmit relacionat amb aquesta convocatòria sempre que aquesta autorització conste en el Registre de representants de l'ACCV (https://www.accv.es/servicios/registro-derepresentantes/).  
La tramitació de la sol·licitud suposa la signatura d'aquesta i dels seus annexos, i es presentarà en el registre telemàtic de la Generalitat Valenciana a través de la seua pàgina web (https://www.gva.es/va/inicio/procedimientos'id\_proc=22354). Una vegada presentada la sol·licitud davant del registre electrònic, aquest emetrà automàticament un resguard acreditatiu de la presentació de la sol·licitud, que podrà ser arxivat o imprés per l'entitat interessada, en els termes previstos en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana.  
  
2. Cada sol·licitant haurà de presentar la documentació següent:  
a. Sol·licitud d'ajuda.  
La sol·licitud s'adequarà al model normalitzat, disponible en la seu electrònica de la Generalitat Valenciana. Aquesta sol·licitud inclourà el llistat d'actuacions que suposa la proposta, així com el total d'unitats immobiliàries cobertes. Durant la tramitació de la presentació de la sol·licitud de l'ajuda a través del registre electrònic, s'adjuntaran, entre altres, les declaracions responsables següents:  
i. Declaració que no s'han rebut altres ajudes d'altres programes o instruments de qualssevol administracions públiques o organismes o ens públics, nacionals o internacionals, particularment de la Unió Europea, que cobrisquen els mateixos costos subvencionables que els previstos en aquesta convocatòria.  
ii. Declaració que l'entitat no està en crisi, segons el que estableixen les directrius comunitàries sobre ajudes estatals de salvament i de reestructuració d'empreses en crisi (Comunicació de la Comissió 2014/C 249/1, de 31.07.2014).  
iii. Declaració responsable de no estar incursa en cap de les prohibicions de l'article 13 de la Llei 38/2003, de 17 de novembre, general de subvencions, i, en particular, de trobar-se al corrent en el pagament d'obligacions per reintegrament de subvencions, en els termes previstos en l'article 25 del Reglament de la Llei general de subvencions, i que no està subjecta a una ordre de recuperació per declaració de la Comissió d'ajuda il·legal i incompatible, segons el RGEC.  
iv. Declaració responsable d'estar al corrent de pagament de les obligacions de reemborsament de qualssevol altres bestretes o préstecs concedits anteriorment amb càrrec als pressupostos generals de l'Estat i els pressupostos de la Generalitat Valenciana.  
v. Declaració responsable relativa al compromís de compliment dels principis transversals que estableix el PRTR i que puguen afectar l'àmbit objecte de gestió.  
vi. Declaració responsable sobre el compliment de la normativa d'integració laboral de persones amb diversitat funcional o, si és el cas, l'exempció d'aquesta obligació, en els termes establits en l'article 5 del Decret 279/2004, de 17 de desembre, del Consell de la Generalitat.  
  
vii. Compromís dels destinataris últims de concedir els drets i els accessos necessaris per a garantir que la Comissió, l'OLAF, el Tribunal de Comptes Europeu, la Fiscalia Europea i les autoritats nacionals competents exercisquen les seues competències.  
En la sol·licitud s'inclouran les dades per a la identificació dels destinataris últims, amb la finalitat de ser incloses en una base de dades única per a complir adequadament el mandat establit en la lletra d de l'apartat 2 de l'article 22 del Reglament (UE) 2021/241, del Parlament Europeu i del Consell, de 12 de febrer de 2021, i de conformitat amb el que preveu l'article 8.1 de l'Ordre HFP/1030/2021, de 29 de setembre:  
  
1. NIF del beneficiari.  
2. Nom de la persona física o raó social de la persona jurídica.  
3. Domicili fiscal de la persona física o jurídica.  
4. Acceptació de la cessió de dades entre les administracions públiques implicades per a complir el que preveu la normativa europea que és aplicable i de conformitat amb la Llei orgànica 3/2018, de 5 de desembre, de protecció de dades personals i garantia dels drets digitals.  
  
Per a l'acreditació de reunir la solvència econòmica, en la sol·licitud es declararan les inversions anuals realitzades en els tres exercicis anteriors a l'any de publicació de la convocatòria, que haurà d'estar concorde amb els comptes anuals depositats en el Registre Mercantil.  
De la mateixa forma, per a l'acreditació de reunir la solvència tècnica o professional requerida per al projecte es declararan els projectes, de característiques similars o superiors al que s'haja presentat, realitzats en els últims cinc anys o, en defecte d'això, titulacions acadèmiques i professionals del personal responsable de l'execució del projecte.  
  
  
b. Documentació que ha d'acompanyar la sol·licitud, la qual haurà de presentar-se utilitzant els mateixos mitjans utilitzats per a la presentació de la sol·licitud:  
i. Memòria tècnica. La memòria tècnica s'adequarà al model normalitzat disponible en l'annex III d'aquesta convocatòria i contindrà, almenys, descripció i abast de l'actuació, inversió, cost subvencionable i ajuda sol·licitada.  
ii. Documents necessaris per a l'acreditació que el sol·licitant reuneix la condició d'operador degudament habilitat conforme al que estableixen els articles 6 i 7 de la Llei 9/2014, de 9 de maig, general de telecomunicacions, així com la relativa a la solvència econòmica i a la solvència tècnica o professional, segons el que estableix l'article 13 del Reial decret 988/2021.  
iii. Descripció de com es compliran les condicions específiques que cal respectar en relació amb el principi de no causar un dany significatiu (DNSH), que es recullen en l'annex IV d'aquesta ordre.  
iv. Els beneficiaris que desenvolupen activitats econòmiques hauran d'acreditar la inscripció en el cens d'empresaris, professionals i retenidors de l'Agència Estatal d'Administració Tributària, que ha de reflectir l'activitat econòmica efectivament desenvolupada a la data de sol·licitud de l'ajuda.  
Juntament amb la sol·licitud d'ajuda es podrà autoritzar a l'òrgan administratiu concedent la consulta a la informació de l'Administració Tributària o de la Seguretat Social en relació amb el compliment de les obligacions corresponents. Alternativament, s'adjuntarà certificat acreditatiu del compliment de les seues obligacions tributàries i amb la Seguretat Social.  
3. Si la sol·licitud no reuneix els requisits establits en la convocatòria, l'òrgan instructor requerirà l'esmena a l'interessat. S'indicarà al sol·licitant que, en cas de no esmenar, es considerarà que desisteix de la seua petició, prèvia resolució que haurà de ser dictada en els termes previstos en l'article 21 de la Llei 39/2015.  
4. Els terminis per a esmena i d'audiència s'han reduït a cinc dies hàbils, en declarar-se la urgència en virtut del que estableix l'article 13 del Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la Covid-19.  
Els requeriments per a l'esmena de les sol·licituds, així com qualsevol altre que puga realitzar-se i que resulte necessari per a la resolució de l'expedient, s'efectuaran de manera electrònica, sense perjudici del que s'estableix en l'article 41 i següents de la Llei 39/2015.  
5. Les notificacions que es realitzen per mitjans electrònics es consideraran practicades o rebutjades en els termes que assenyala l'article 43 de la Llei 39/2015. L'aportació de documents en contestació als requeriments referenciats s'haurà de realitzar a través del registre electrònic de la Generalitat Valenciana.  
6. Així mateix, es podrà requerir a l'entitat sol·licitant qualsevol altra dada, document o informe complementari que resulte necessari per a la resolució de l'expedient.  
  
Article 20. Fase de preavaluació  
1. En aquesta fase es valorarà el compliment de les condicions següents:  
a. El sol·licitant reuneix la condició d'operador degudament habilitat.  
b. El projecte té per objectiu proporcionar, en àrees d'alta concentració empresarial, cobertura de xarxes de banda ampla de molt alta velocitat, capaces de prestar serveis a velocitats d'1 Gbps en la totalitat o part de les zones elegibles pertanyents a un àmbit de concurrència.  
  
c. El sol·licitant acredita la solvència tècnica i econòmica necessària per al desenvolupament del projecte.  
Es considerarà acreditada la solvència econòmica quan el pressupost finançable del projecte per al qual se sol·licita l'ajuda, o la suma de tots aquests en el cas que un mateix operador presente sol·licituds per a diversos projectes, siga menor que el volum de les inversions anuals dels últims tres exercicis. En cas que el mateix operador presente sol·licituds a diversos projectes i se supere aquesta quantitat, es podrà considerar no acreditada la solvència econòmica del sol·licitant en relació amb cada un dels projectes presentats, sense perjudici que, en resposta al tràmit d'audiència, aquest puga renunciar a una part de les sol·licituds presentades fins a complir aquesta condició.  
Es considerarà acreditada la solvència tècnica quan s'hagen realitzat prèviament projectes de característiques similars o superiors en els últims cinc anys, o es dispose de personal suficient, en capacitació i nombre, per a la realització del projecte.  
2. La causa de no superació d'aquesta fase de preavaluació serà notificada als interessats per l'òrgan gestor, que concedirà un termini de cinc dies per a formular al·legacions.  
  
Article 21. Fase d'avaluació  
1. Els projectes que hagen superat la fase de preavaluació regulada en l'article anterior, seran valorats segons els criteris que es recullen en la taula següent.  
  
Criteri Puntuació màxima  
1. Objectius de cobertura en zones blanques.  
Es valora el nombre d'unitats immobiliàries cobertes en zones blanques. 40  
2. Objectius de cobertura en zones grises.  
Es valora el nombre d'unitats immobiliàries cobertes en zones grises. 10  
3. Ràtio objectius de cobertura en zones blanques / Ajuda sol·licitada 30  
4. Ràtio objectius de cobertura en zones grises / Ajuda sol·licitada 10  
5. Foment de l'activitat i ocupació en zones rurals 10  
TOTAL 100  
  
  
En l'annex I d'aquesta convocatòria, es descriu el detall sobre el procediment per a baremar cada criteri.  
2. L'avaluació es realitzarà sobre la informació aportada en el qüestionari i la memòria del projecte. En cas de discrepància entre la informació aportada en la sol·licitud i la que figure en la memòria, prevaldrà la que s'aporte en la sol·licitud. Com que es tracta de procediments de concessió en concurrència competitiva, no s'admetran les millores voluntàries de la sol·licitud.  
3. En els casos de sol·licituds amb igualtat de puntuació, es tindrà en compte, a l'efecte de resoldre l'empat, la puntuació obtinguda criteri a criteri, seguint l'ordre en el qual figuren en la taula anterior, començant pel primer fins que es produïsca el desempat. En cas d'haver esgotat els criteris i mantindre's l'empat, tindrà preferència la sol·licitud que s'haja presentat abans.  
4. La comissió d'avaluació elevarà un informe en què es concrete el resultat de l'avaluació efectuada, que contindrà, almenys, el següent:  
  
a. Sol·licitud seleccionada amb proposta d'ajuda per a cada un dels tres àmbits de concurrència, especificant per a cada una la puntuació obtinguda, els objectius de cobertura associats, el pressupost finançable, la quantia de l'ajuda i, si és el cas, les condicions tècniques, econòmiques i mediambientals particulars associades.  
b. Relació de sol·licituds amb proposta de desestimació, especificant, per a cada una, la puntuació obtinguda i els motius de desestimació.  
  
Article 22. Instrucció del procediment  
1. L'òrgan instructor, a la vista de l'informe de la comissió d'avaluació, formularà la proposta de resolució provisional. Aquesta proposta constarà de:  
a)Sol·licitud estimada per a cada àmbit de concurrència convocat, especificant per a cada una: els objectius de cobertura associats, el pressupost finançable, la quantia de l'ajuda proposada i, si és el cas, les condicions tecnicoeconòmiques particulars associades.  
b)Relació de sol·licituds desestimades, especificant, per a cada una, els motius de desestimació.  
2. D'acord amb l'article 24.4 de la Llei 38/2003, de 17 de novembre, la proposta de resolució provisional es publicarà perquè, en el termini de 5 dies hàbils, comptats a partir de l'endemà de publicar-se, els interessats puguen presentar-hi al·legacions; s'entén que, quan no s'hi presenten al·legacions, la resolució provisional esdevé automàticament definitiva.  
3. Examinades les al·legacions i d'acord amb els articles 24.4 i 24.5 de la Llei 38/2003, de 17 de novembre, es formularà proposta de resolució definitiva, que haurà d'expressar la relació de sol·licitants per als quals es proposa la concessió d'ajuda i la seua quantia, especificant la seua avaluació i els criteris de valoració seguits per a efectuar-la i serà publicada perquè, en el termini de 5 dies hàbils comptats a partir de l'endemà de publicar-se, els interessats comuniquen la seua acceptació, entenent-se que desisteixen de la seua sol·licitud si no es produeix l'acceptació de la proposta en aquest termini, mitjançant resolució.  
  
4. L'acceptació de l'ajuda per part del beneficiari suposa, entre altres, l'acceptació que la seua proposta apareixerà en la llista d'operacions de caràcter públic, prevista en l'article 115, apartat 2, del Reglament (UE) 1303/2013, del Parlament Europeu i del Consell, de 17 desembre de 2013, amb el contingut mínim que s'assenyala en l'annex XII d'aquest reglament, sense perjudici de la publicació en la Base de dades nacional de subvencions en els termes previstos en els articles 18 i 20 de la Llei 38/2003, de 17 de novembre.  
Així mateix, l'acceptació de l'ajuda suposa permetre l'accés de l'Administració i dels òrgans que es preveuen en l'article 22 del Reglament (UE) 2021/241, del Parlament Europeu i del Consell, pel qual s'estableix el Mecanisme de recuperació i resiliència a la informació continguda en el Registre de titularitats reals, creat per l'Ordre JUS/319/2018, o l'accés a altres bases de dades de l'Administració que puguen subministrar aquestes dades sobre els titulars reals. També suposa acceptar la cessió d'informació entre aquests sistemes i el Sistema de Fons Europeus, segons les previsions contingudes en la normativa europea i nacional aplicable.  
5. D'acord amb l'article 24.6 de la Llei 38/2003, de 17 de novembre, les propostes de resolució provisional i definitiva no creen cap dret davant de l'Administració a favor del beneficiari proposat, mentre no se li haja publicat la resolució de concessió.  
  
Article 23. Resolució del procediment  
1. L'òrgan competent per a resoldre, a la vista de la proposta de resolució definitiva, dictarà la resolució de concessió en el termini de 15 dies hàbils des de la data d'elevació de la proposta de resolució.  
  
2. Aquesta resolució, que serà motivada, d'acord amb el que estableix l'article 25.2 de la Llei 38/2003, de 17 de novembre, posarà fi a la via administrativa i es publicarà en la seu electrònica de la GVA en el termini màxim de sis mesos comptats des de la publicació de la convocatòria en Diari Oficial de la Generalitat Valenciana. El venciment del termini esmentat sense que s'haja dictat i publicat una resolució expressa, legitima els interessats per a entendre desestimada la sol·licitud d'ajuda, conforme al que estableix l'article 25.5 de la Llei 38/2003, de 17 de novembre.  
3. La resolució haurà de contindre els sol·licitants als quals es concedeix l'ajuda i la desestimació expressa de les sol·licituds a les quals no es concedeix ajuda.  
4. Les ajudes concedides es publicaran en la Base de dades nacional de subvencions, d'acord amb el que estableix l'article 20.8.b de la Llei 38/2003, de 17 de novembre.  
  
Article 24. Modificació de la resolució de concessió  
1. Els projectes amb ajuda concedida hauran d'executar-se dins del termini i en la forma aprovats en la resolució de concessió. No obstant això, quan sorgisquen circumstàncies concretes que alteren les condicions tècniques o econòmiques tingudes en compte per a la concessió de l'ajuda, es podrà sol·licitar la modificació de la resolució de concessió davant del titular de l'òrgan competent per a resoldre.  
2. La sol·licitud de modificació s'acompanyarà d'una memòria en la qual s'exposaran els motius dels canvis i es justificarà la impossibilitat de complir les condicions imposades en la resolució de concessió.  
  
3. L'òrgan responsable per a resoldre les sol·licituds de modificació serà el titular de l'òrgan competent per a resoldre.  
4. El termini màxim de resolució i notificació serà de tres mesos, sense que es puga depassar la data de finalització del termini vigent d'execució del projecte objecte de l'ajuda. En cas de no dictar-se resolució abans de la data de finalització del projecte, la resolució que es dicte només podrà ser denegatòria.  
  
Article 25. Recursos   
La resolució del procediment de concessió d'ajudes, que posa fi a la via administrativa, podrà ser objecte de recurs potestativament en reposició, en el termini d'un mes i davant del mateix òrgan que l'ha dictada, d'acord amb el que disposen els articles 123 i 124 de la Llei 39/2015. Sense perjudici d'això, contra la resolució del procediment de concessió de les ajudes assenyalades, en el termini de dos mesos a comptar des de l'endemà de la data de publicació d'aquesta resolució, s'hi pot interposar un recurs davant de la Sala Contenciosa Administrativa del Tribunal Superior de Justícia de la Comunitat Valenciana. No s'hi podrà interposar un recurs contenciós administratiu fins que siga resolt expressament o s'haja produït la desestimació presumpta del recurs de reposició interposat.  
  
Article 26. Justificació i pagament de l'ajuda  
1. Els destinataris últims de les ajudes hauran de justificar la realització de la inversió requerida per a dur a terme l'actuació objecte d'ajuda abans de l'1 de novembre de 2023.  
En la justificació es verificarà que els fons concedits s'han utilitzat per a les finalitats previstes i s'han gestionat de conformitat amb totes les normes aplicables i, en particular, amb les normes relatives a la prevenció de conflicte d'interés, de frau, de corrupció i del doble finançament procedent del Mecanisme de reconstrucció i resiliència. En particular, s'atendrà el que es preveu en l'annex a la Decisió de la Comissió que aprova els acords operacionals (OA) entre la Comissió Europea i Espanya, d'acord amb el Reglament (UE) 2021/241, del Parlament Europeu i del Consell, de 12 de febrer de 2021.  
  
Aquesta justificació s'efectuarà mitjançant la presentació de la documentació justificativa descrita en l'article següent.  
2. Comprovada l'execució de l'actuació, així com el lliurament de tota la documentació exigida dins del termini establit, l'òrgan competent ordenarà el pagament de la subvenció, amb una referència expressa a la procedència dels fons, esmentant el Ministeri d'Assumptes Econòmics i Transformació Digital, així com el Pla de recuperació, transformació i resiliència i el Mecanisme de recuperació i resiliència, d'acord amb el que es puga establir en aquest sentit.  
3. En cas que el destinatari final de l'ajuda no complisca l'obligació de justificació, no es procedirà al pagament de la subvenció i es declararà la pèrdua del dret al cobrament d'aquesta, de conformitat amb el que estableix l'article 89 del Reglament de la Llei 38/2003, de 17 de novembre, aprovat per Reial decret 887/2006, de 21 de juliol, utilitzant, per a fer-ho, el procediment previst en l'article 42 d'aquesta llei.  
  
  
Article 27. Documentació justificativa  
1. La modalitat de justificació per a l'acreditació de la realització del projecte, el compliment de les condicions imposades i la consecució dels objectius previstos en la resolució de concessió serà la de compte justificatiu amb aportació dels justificants de despesa i de pagament, juntament amb l'informe d'auditor.  
El compte justificatiu contindrà una memòria d'actuació, justificativa del compliment de les condicions imposades en la resolució de concessió, i una memòria econòmica, justificativa del cost de les activitats realitzades, que continga una relació classificada de tots els costos directes elegibles amb identificació del creditor i del document, el seu import, la data d'emissió i de pagament, amb indicació, si és el cas, de les desviacions esdevingudes respecte al pressupost aprovat. Amb aquesta relació s'adjuntaran les factures o els documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, amb l'excepció de les factures i els documents de pagament associats d'import inferior a 3.000 euros, sense perjudici de la seua aportació en qualsevol moment posterior, amb requeriment previ.  
En l'annex V d'aquesta ordre es faciliten instruccions concretes respecte al contingut del compte justificatiu.  
Amb el compte justificatiu s'aportarà una declaració responsable del fet que no s'inclouen despeses facturades per persones físiques o jurídiques vinculades amb el beneficiari, amb les excepcions que, si és el cas, s'indiquen expressament. A aquest efecte s'entendrà per persones físiques o jurídiques vinculades les del denominat grup «ampliat» definit en la Norma d'elaboració dels comptes anuals (NECA) 13a, Empreses del grup, multigrup i associades, del Pla general de comptabilitat, aprovat pel Reial decret 1514/2007, de 16 de novembre.  
L'informe d'auditor haurà d'ajustar-se al que es disposa en la Norma d'actuació dels auditors de comptes en la realització dels treballs de revisió de comptes justificatius de subvencions en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol, aprovada per l'Ordre EHA/1434/2007, de 17 de maig. En l'elaboració d'aquest informe s'haurà de tindre en compte, a més, el següent:  
a) Es comprovarà que els justificants de despeses i pagaments es corresponen amb els originals i compleixen la normativa corresponent en cada cas.  
b) Es deixarà constància de la irrefutable vinculació entre l'informe i el contingut revisat del compte justificatiu; per a la qual cosa l'auditor haurà de signar no només l'informe, sinó, a més, la memòria d'actuació i la relació classificada de les despeses del projecte.  
c) Es verificarà que la naturalesa, la quantitat i les característiques de la totalitat de les despeses es corresponen a les finalitats per a les quals es va concedir la subvenció i són elegibles, d'acord amb aquestes bases i la resolució de concessió, i, a més, compleixen la normativa d'aplicació. Es detallaran els resultats d'aquesta verificació.  
d) Es comprovarà que les despeses i els pagaments són elegibles i van ser compromesos, realitzats i pagats dins del període subvencionable. S'haurà de verificar que, quan l'import de la despesa subvencionable supere les quanties de 40.000 - en cas d'obres i de 15.000 - en cas d'altres contractes, el beneficiari, abans de la signatura dels contractes, haja sol·licitat, com a mínim, tres ofertes de diferents proveïdors i l'elecció s'haja realitzar amb criteris d'eficiència i economia, justificant expressament en la memòria econòmica del compte justificatiu l'elecció quan no recaiga en la proposta econòmica més avantatjosa.  
e) Es verificarà que en els registres comptables del beneficiari hi ha constància de la correcta comptabilització dels ingressos i de les despeses corresponents a l'activitat subvencionada, així com del pagament d'aquestes despeses.  
f) Es verificarà, a més, que el beneficiari manté un sistema de comptabilitat separat o bé assigna un codi comptable adequat per a totes les transaccions relatives al projecte subvencionat, deixant, en aquest últim cas, constància d'aquest codi en l'informe mateix.  
g) Es comprovarà que qualsevol altra ajuda rebuda per al mateix projecte que el beneficiari haja rebut d'altres programes o instruments de qualssevol administracions públiques o organismes o ens públics, nacionals o internacionals, particularment de la Unió Europea, no cobrisca els mateixos costos.  
L'informe d'auditor vindrà realitzat per un auditor de comptes inscrit com a exercent en el Registre oficial d'auditors de comptes, d'acord amb el que preveu l'article 74 del reglament aprovat pel Reial decret 887/2006, de 21 de juliol. En aquells casos en què el beneficiari estiga obligat a auditar els seus comptes anuals per un auditor sotmés al Reial decret legislatiu 1/2011, d'1 de juliol, pel qual s'aprova el text refós de la Llei d'auditoria de comptes, la revisió del compte justificatiu la durà a terme el mateix auditor, llevat que hi haja una impossibilitat material i així s'acredite.  
D'acord amb el que estableix l'article 3.1.c de l'esmentada Norma d'actuació dels auditors de comptes, quan el beneficiari haja sigut auditat per un auditor diferent del que haja sigut nomenat per a revisar el compte justificatiu, obtindrà l'informe d'auditoria a fi de conéixer si hi ha alguna excepció en aquest informe que puga condicionar el seu treball de revisió. Així mateix, comunicarà l'encàrrec a l'auditor de comptes de la societat i sol·licitarà qualsevol informació de què dispose i que puga condicionar o limitar la tasca de revisió del compte justificatiu. Aquesta sol·licitud d'informació es durà a terme amb l'autorització prèvia del beneficiari a l'auditor de comptes de la societat per a facilitar-la.  
  
L'informe d'auditor haurà de presentar-se en format electrònic i signat electrònicament per l'auditor.  
2. La documentació es remetrà a l'òrgan encarregat del seguiment de les ajudes, sense perjudici de la presentació dels informes de seguiment que s'establisquen en la resolució de concessió i dels que expressament sol·licite l'òrgan encarregat del seguiment de les ajudes, en els terminis i amb el contingut que allí es determine.  
En tot cas, les despeses previstes hauran de realitzar-se sempre dins del període de realització del projecte especificat en la resolució de concessió més, si és el cas, l'ampliació concedida. No obstant això, els documents de pagament poden tindre data de venciment posterior, sempre que aquesta data estiga compresa dins del termini concedit per a presentar la documentació justificativa.  
3. Els beneficiaris tindran l'obligació de conservar els documents justificatius i altra documentació concernent al finançament, en format electrònic, durant un període de 10 anys a partir de l'operació.  
  
  
Article 28. Pèrdua de dret de cobrament  
1. L'incompliment dels requisits establits en aquesta ordre i les altres normes aplicables, així com de les condicions que, si és el cas, s'hagen establit en la resolució de concessió corresponent, podrà donar lloc a la pèrdua del dret al cobrament de l'ajuda.  
Els criteris de graduació d'incompliments seran els següents:  
a) L'incompliment total i manifest de l'objectiu per al qual es va concedir l'ajuda, o qualsevol altra irregularitat que presente caràcter sistèmic o afecte elements essencials del projecte finançat, serà causa de la pèrdua del dret al cobrament de la totalitat de l'ajuda.  
b) L'incompliment amb l'obligació de justificació serà causa de la pèrdua del dret al cobrament de la totalitat de l'ajuda.  
c) L'incompliment parcial de l'objectiu o que afecte activitats concretes, o qualsevol altra irregularitat que únicament afecte elements no essencials del projecte, comportarà la pèrdua del dret al cobrament de la part de l'ajuda destinada a aquests. En tot cas, per a apreciar-hi incompliment parcial, el grau de compliment dels objectius d'extensió de cobertura per als quals es va concedir l'ajuda haurà de superar el cinquanta per cent.  
c) En cas d'incompliment del principi de DNSH, segons el que estableix el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, i la normativa nacional que s'haja dictat sobre aquest tema, serà causa de la pèrdua del dret al cobrament de la totalitat de l'ajuda.  
2. Serà aplicable el que preveu el títol IV de la Llei 38/2003, de 17 de novembre, si concorren els supòsits d'infraccions administratives en matèria de subvencions i ajudes públiques.  
3. Les infraccions podran ser qualificades de lleus, greus o molt greus d'acord amb els articles 56, 57 i 58 de l'esmentada Llei 38/2003, de 17 de novembre. La potestat sancionadora per incompliment s'exercirà d'acord amb el que s'estableix en l'article 66 de la mateixa llei.  
  
  
Article 29. Actuacions de comprovació i control  
1. Totes les actuacions estaran sotmeses al que s'estableix en el títol III de la Llei 38/2003, de 17 de novembre, i en l'article 169 de la Llei 1/2015, de 6 de febrer, d'hisenda pública, del sector públic instrumental i de subvencions, en matèria de control financer.  
2. Així mateix, estaran sotmeses al seguiment i control que s'establisca per al Pla de recuperació, transformació i resiliència, així com a les obligacions específiques relatives a la informació i publicitat, el control, la verificació, el seguiment i altres obligacions imposades per la normativa interna i de la Unió Europea que, per al Mecanisme de recuperació i resiliència de la Unió Europea, s'establisquen i l'aplicació de les quals siga de compliment obligatori.  
3. D'acord amb el que es preveu en els apartats anteriors, els destinataris últims de les ajudes estaran obligats a facilitar les comprovacions de l'òrgan encarregat del seguiment de les ajudes encaminades a comprovar la realització de les activitats objecte de l'ajuda, conforme al que s'estableix en el corresponent pla de control que desenvolupe l'òrgan gestor de les ajudes.  
Així mateix, estaran sotmesos al control financer de la Intervenció General de l'Administració de l'Estat, al control fiscalitzador del Tribunal de Comptes i als controls que puguen realitzar els òrgans de control i fiscalització de la Comissió Europea, d'acord amb el que estableix la normativa aplicable a la gestió de les ajudes finançades amb fons europeus.  
4. La Secretaria d'Estat de Telecomunicacions i Infraestructures Digitals podrà efectuar les inspeccions que calguen per a comprovar i verificar el compliment de les condicions, els requisits i els objectius a què estan sotmeses les ajudes regulades en aquesta ordre.  
En particular, els destinataris últims de les ajudes, a fi de complir les obligacions d'informació referides en l'apartat 3.4.k de les directrius de la Unió Europea per a l'aplicació de les normes sobre ajudes estatals al desplegament ràpid de xarxes de banda ampla (2013/C 25/01), hauran de facilitar a la Secretaria d'Estat de Telecomunicacions i Infraestructures Digitals, després de la finalització del projecte i durant els tres anys següents, la informació següent, referida a 31 de desembre de cada any: la data d'entrada en servei, els productes d'accés majorista oferits, el nombre d'usuaris finals i de prestadors de serveis que utilitzen les infraestructures objecte d'ajuda, així com el nombre d'usuaris als quals dona cobertura i els índexs d'utilització. Així mateix, aquests destinataris últims estaran obligats a facilitar qualsevol informació addicional que requerisca la Comissió Europea.  
5. A l'efecte de complir el que es preveu en l'article 22.2.d del Reglament (UE) 2021/241, del Parlament Europeu i del Consell, de 12 de febrer de 2021, l'Administració i els òrgans previstos en l'article 22 del reglament esmentat podran accedir a la informació continguda en el Registre de titularitats reals (disposició addicional tercera de la Llei 10/2010, de 28 d'abril, de prevenció del blanqueig de capitals i del finançament del terrorisme), o l'accés a altres bases de dades de l'Administració que puguen subministrar aquestes dades sobre els titulars reals. També serà possible la cessió d'informació entre aquests sistemes i el Sistema de Fons Europeus, segons les previsions contingudes en la normativa europea i nacional aplicable.  
  
Article 30. Publicitat  
1. La publicitat de les ajudes concedides es durà a terme segons el que es disposa en l'article 18 de la Llei 38/2003, de 17 de novembre, per mitjà de la publicació d'aquestes en la Base de Dades Nacional de Subvencions, de conformitat amb el que disposa el Reial decret 130/2019, de 8 de març, pel qual es regula la Base de Dades Nacional de Subvencions i la publicitat de les subvencions i altres ajudes públiques.  
2. A més, les instal·lacions corresponents als àmbits materials d'actuació objecte d'ajudes hauran d'estar senyalitzades d'acord amb el que s'indique en el Manual de marca del PRTR, de maig de 2021, de la Secretaria d'Estat de Comunicació, del Ministeri de la Presidència, Relacions amb les Corts i Memòria Democràtica, que estarà disponible en el web de la Secretaria d'Estat de Telecomunicacions i Infraestructures Digitals.  
3. Addicionalment, els destinataris últims de les ajudes estaran obligats a facilitar als altres operadors un accés complet i no discriminatori a la informació sobre la infraestructura desplegada (incloses conduccions, distribuïdors al carrer, fibra, etc.), de manera que aquests puguen establir fàcilment la possibilitat d'accés a aquesta infraestructura.  
  
  
Disposicions finals  
  
Primera  
Aquesta ordre tindrà efectes des de l'endemà de publicar-se en el Diari Oficial de la Generalitat Valenciana.  
  
Segona  
Contra aquesta ordre, que posa fi a la via administrativa, s'hi podrà interposar, en el termini d'un mes, un recurs potestatiu de reposició davant de l'òrgan que l'ha dictada, d'acord amb el que estableixen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
Alacant, 19 de juliol de 2022.-La consellera d'Innovació, Universitats, Ciència i Societat Digital: Josefina Bueno Alonso.  
ANNEX I  
Criteris d'avaluació  
  
Es tindran en compte els criteris següents per a avaluar els projectes:  
  
  
Criteri Puntuació màxima  
1. Objectius de cobertura en zones blanques.  
Es valora el nombre d'unitats immobiliàries cobertes en zones blanques. 40  
2. Objectius de cobertura en zones grises.  
Es valora el nombre d'unitats immobiliàries cobertes en zones grises. 10  
3. Ràtio objectius de cobertura en zones blanques / Ajuda sol·licitada 30  
4. Ràtio objectius de cobertura en zones grises / Ajuda sol·licitada 10  
5. Foment de l'activitat i ocupació en zones rurals 10  
TOTAL 100  
  
  
  
Criteri 1. Objectius de cobertura en zones blanques.  
Per a cada zona de concurrència es consideraran les unitats immobiliàries presentades pel sol·licitant en zones blanques que resulten admissibles i ajustades a la definició següent: s'entén per unitat immobiliària qualsevol tipus d'edificació o divisió horitzontal d'aquesta, estimada a ús residencial o no residencial, que, de manera general, demanda connexions a la xarxa pública de comunicacions electròniques. En queden excloses les finques sense edificació i els tipus d'edificacions annexes a habitatges com ara magatzems, trasters, garatges, espais comunitaris i similars.  
Al nombre d'aquestes unitats immobiliàries així considerades se li assignarà una puntuació entre 0 i 40 punts. En aquest sentit, d'acord amb la definició del criteri, se li atorgarà la puntuació màxima al projecte amb més unitats immobiliàries en zones blanques que s'hagen considerat vàlidament incloses en la sol·licitud; i a la resta, el resultat de multiplicar les unitats immobiliàries considerades en zones blanques per al projecte concret, per la puntuació màxima i dividit pel nombre d'unitats immobiliàries en zones blanques que s'hagen considerat en el projecte amb més increment de la zona de concurrència.  
  
  
Criteri 2. Objectius de cobertura en zones grises  
Per a cada zona de concurrència es consideraran les unitats immobiliàries presentades pel sol·licitant en zones grises.  
Al nombre d'aquestes unitats immobiliàries així considerades se li assignarà una puntuació entre 0 i 10 punts. En aquest sentit, d'acord amb la definició del criteri, se li atorgarà la puntuació màxima al projecte amb més unitats immobiliàries en zones grises que s'hagen considerat vàlidament incloses en la sol·licitud; i a la resta, el resultat de multiplicar les unitats immobiliàries considerades en zones grises per al projecte concret, per la puntuació màxima i dividit pel nombre d'unitats immobiliàries en zones grises que s'hagen considerat en el projecte amb més increment de la zona de concurrència.  
  
Criteri 3. Ràtio objectius de cobertura en zones blanques / Ajuda sol·licitada  
Es calcularà la ràtio com a: ajuda sol·licitada/nombre d'unitats immobiliàries (UI) cobertes en zones blanques.  
Al projecte amb més ràtio (Rmax) se li atorgarà la màxima puntuació; a la resta de projectes se'ls atorgarà la puntuació intermèdia que corresponga mantenint la mateixa proporció.  
Criteri 4. Ràtio objectius de cobertura en zones grises / Ajuda sol·licitada  
Es calcularà la ràtio com a: ajuda sol·licitada/nombre d'unitats immobiliàries (UI) cobertes en zones grises.  
Al projecte amb més ràtio (Rmax) se li atorgarà la màxima puntuació; a la resta de projectes se'ls atorgarà la puntuació intermèdia que corresponga mantenint la mateixa proporció.  
  
Criteri 5. Foment de l'activitat i l'ocupació en zones rurals  
Es valorarà que el projecte tinga un impacte rellevant en la cohesió territorial consistent en el fet que l'activitat i l'ocupació es genere en ciutats xicotetes o pobles.  
S'atorgarà la màxima puntuació al que obtinga la consideració d'excel·lent en aquest aspecte, zero punts al que no aporte informació que puga considerar-se rellevant a aquests efectes i a la resta la puntuació intermèdia que corresponga segons la valoració efectuada per l'òrgan avaluador.  
  
  
  
ANNEX II  
Conceptes subvencionables  
  
1. Despeses elegibles  
Com a norma general, es consideren despeses elegibles, en els termes previstos en l'article 31 de la Llei 38/2003, de 17 de novembre, general de subvencions, i en l'article 83 del reglament d'aquesta llei, els següents conceptes associats al projecte:  
a) Infraestructures i obra civil  
b) Equipament i altres materials  
c) Costos directes de personal  
d) Altres costos generals o indirectes imputables al projecte  
Tots ells hauran de realitzar-se sempre dins del període especificat de realització del projecte més, si és el cas, l'ampliació concedida.  
  
A més, no seran elegibles les partides de despesa associades a infraestructures no relacionades amb l'accés majorista, destinades al seu ús exclusiu per l'operador beneficiari de l'ajuda.  
a) Infraestructura i obra civil  
S'inclouen en aquest concepte els costos de les obres d'enginyeria civil, conduccions, línies elèctriques, arquetes, torres, pals i altres elements físics similars, necessaris per a sustentar el desplegament dels cables, sistemes, aparells i equips de la xarxa de telecomunicacions objecte del projecte, tant si es tracta d'obres de nova planta com d'adaptació de l'existent. També es podran incloure ací els cables, les caixes terminals, els divisors de senyal i altres elements passius, sempre que no s'incloguen en el concepte d'equipament i altres materials. Cap d'aquests costos podrà incloure costos de personal del beneficiari.  
b) Equipament i altres materials  
S'inclou en aquest concepte el cost d'adquisició, instal·lació i integració dels sistemes, aparells i equips necessaris per a l'execució del projecte que passen a formar part del patrimoni del beneficiari i siguen inventariats. Així mateix, es consideren dins d'aquest concepte tots aquells béns i materials l'ús dels quals suposa el seu consum i que aquest siga necessari per a la correcta instal·lació i integració dels sistemes, aparells i equips adquirits (fungibles). Cap d'aquests costos podrà incloure costos de personal del beneficiari.  
c) Costos directes de personal  
Els costos directes de personal es calcularan a un tipus fix de fins al 20 % dels costos directes de l'operació que no siguen costos de personal.  
d) Altres costos, generals o indirectes, imputables al projecte  
Quan la creació o renovació de la xarxa de banda ampla, objecte del projecte, genere costos indirectes, aquests es calcularan a un tipus fix de fins al 15 % dels costos directes de personal subvencionables. Es podran incloure en aquest concepte les despeses de l'informe d'auditor.  
2. Despeses no subvencionables  
No seran subvencionables els següents conceptes de despesa:  
a) Interessos deutors.  
b) Les altres despeses financeres. No obstant això, en cas d'arrendament financer o lísing, seran subvencionables les quotes reportades durant el període d'execució del projecte, sempre que conste el compromís en ferm d'exercir l'opció de compra del bé a la finalització del contracte.  
c) L'Impost sobre el Valor Afegit, l'impost general indirecte canari i els impostos de naturalesa similar  
d) Els impostos personals o sobre la renda  
e) Contribucions en espècie  
f) Interessos, recàrrecs i sancions administratives i penals  
g) Despeses de procediments judicials  
h) Despeses de garanties bancàries o d'un altre tipus  
i) Despeses d'amortització, de manteniment i de reparació  
j) Adquisició de terrenys o de locals  
k) Adquisició d'equips o instal·lacions de segona mà  
l) Assegurances  
m) Lloguer de locals, equips o infraestructures  
n) Material fungible d'oficina: papereria, fotocòpies, material de vidre i reactius, material cartogràfic, etc.  
o) Equipament d'oficina: mobiliari (armaris, taules, cadires, arxius, etc.), aparells de comunicació (telèfon, fax, etc.), fotocopiadora, etc.; o informàtic (maquinari i programari).  
  
  
  
ANNEX III  
Contingut de la memòria del projecte  
  
La memòria del projecte que ha d'incloure's amb la sol·licitud tindrà l'estructura i, almenys, el contingut mínim que es recull en els apartats següents. Aquest contingut podrà ser ampliat, per mitjà d'annexos degudament referenciats, amb tota aquella informació addicional que es considere rellevant.  
S'haurà de posar un títol breu (longitud no superior a 180 caràcters), de manera que, en cas de resultar aprovat, la seua publicació, juntament amb el nom de l'operador, el lloc de realització, el pressupost i l'ajuda concedida, proporcione una informació representativa i comprensible d'aquest.  
1. Descripció general del projecte (màxim 2 pàgines)  
S'inclourà una descripció d'alt nivell del projecte, a manera de resum executiu.  
2. Delimitació geogràfica i caracterització de les zones d'actuació  
S'hauran d'especificar les zones elegibles en les quals es desenvoluparà el projecte i precisar, per a cada una, els objectius de cobertura en nombre d'unitats immobiliàries.  
En el web de la Generalitat Valenciana es publica la relació de zones elegibles (blanques i grises NGA) de cada zona de concurrència: vegeu l'annex VI.  
3. Descripció tècnica del projecte  
La descripció tècnica inclourà:  
- La solució tecnològica triada, la descripció i topologia de la xarxa o xarxes d'accés objecte del projecte i la ubicació de les unitats de terminació de línia, centrals locals o capçaleres involucrades, encara que no s'incloguen despeses en aquestes, així com els enllaços de backhaul inclosos. A aquest efecte s'inclouran diagrames de blocs degudament explicats que faciliten la seua comprensió, així com la motivació de la seua adequació a la zona i de la seua sostenibilitat a mitjà/llarg termini.  
- La identificació i quantificació de les unitats d'obra d'adaptació o de creació de xarxa, tant d'infraestructures d'obra civil, com d'equips de xarxa. A aquest efecte s'inclourà la informació cartogràfica necessària per a precisar la seua ubicació geogràfica.  
4. Pressupost detallat  
Es facilitarà el pressupost detallat, per conceptes subvencionables. Dins de cada concepte s'inclouran les diferents partides (denominació, cost unitari i nombre d'unitats).  
  
Només s'hauran de reflectir en aquest pressupost aquelles despeses que siguen elegibles, tant per la seua naturalesa, com pel termini de realització, que va des de la data de presentació de la sol·licitud fins a la data final prevista per a l'execució del projecte.  
Com a costos directes de personal es podran calcular a un tipus fix de fins al 20 % de la quantitat pressupostada en infraestructures i obra civil i en equipament i altres materials. Així mateix, com a costos indirectes es podran calcular a un tipus fix de fins al 15 % dels costos directes de personal subvencionables.  
5. Pla de desplegament  
Respecte al pla de desplegament de les infraestructures o d'execució del projecte, s'inclourà la informació següent:  
- Descripció i delimitació de les fases i principals activitats que s'han de realitzar, com ara: obtenció de permisos i llicències, realització d'obra civil, adquisició i instal·lació de materials. La delimitació de cada fase i activitat inclourà la quantificació de les unitats d'obra associades i d'altres recursos necessaris.  
- Cronograma de previsions sobre l'inici i la finalització de les fases i principals activitats fins a la posada en funcionament de la xarxa projectada.  
- Identificació de possibles riscos i pla de contingències.  
6. Organització de l'execució del projecte  
Es descriurà l'organització prevista per a l'execució del projecte, incloent-hi:  
- Una descripció de l'equip de treball format per personal propi, si és el cas, que incloga: nombre i perfils professionals dels membres de l'equip de treball i les seues funcions.  
- En relació amb els aprovisionaments de béns i serveis, s'exposaran els mecanismes de selecció de proveïdors, tenint en compte el que preveuen les bases, on s'estableix que s'hauran de tindre en compte tres ofertes, com a mínim, de diferents proveïdors, quan l'import de la despesa subvencionable supere les quanties de 40.000 - en cas d'obres i de 15.000 - en cas d'altres contractes; quan l'elecció no recaiga en la proposta econòmica més avantatjosa, caldrà incorporar una justificació expressa.  
- Si el procés de selecció d'algun proveïdor de béns o serveis no es realitzara específicament per a aquest projecte, per formar part d'un procediment general de l'operador, s'haurà d'aportar una descripció d'aquest procediment.  
- La previsió, si és el cas, de la realització de subcontractacions, entenent que, d'acord amb el que s'estableix en les bases, un beneficiari subcontracta quan concerta amb tercers l'execució total o parcial de l'activitat que constitueix l'objecte de l'ajuda. Queda fora d'aquest concepte la contractació d'aquelles despeses en què haja d'incórrer el beneficiari per a la realització, per si mateix, de l'activitat finançada (l'extensió de la cobertura de banda ampla prevista).  
7. Pla de negoci  
S'inclourà una anàlisi de l'entorn comercial actual i previst, en la qual s'inclourà una estimació de la demanda, de les condicions de competència i de qualsevol altra característica destacable del mercat, així com una valoració de l'efecte que la realització del projecte tindrà sobre la capacitat d'elecció d'operador i de serveis, per als usuaris de la zona.  
  
Així mateix, s'indicaran els principals tipus de serveis de xarxa que es preveuen comercialitzar, el nivell de preus, el canal de distribució/vendes, les promocions, la publicitat i qualsevol altre aspecte rellevant.  
  
8. Característiques dels serveis d'accés majorista  
D'acord amb el que estableix l'article 11 de les bases reguladores, el detall de l'oferta majorista haurà d'estar disponible per als tercers operadors interessats amb un temps d'antelació suficient a l'inici de l'explotació minorista de la xarxa NGA pel beneficiari. Quan el beneficiari siga un operador integrat verticalment, l'accés ha de poder ser concedit almenys 6 mesos abans d'iniciar la prestació dels serveis minoristes.  
  
En la memòria s'hauran de descriure tots els productes d'accés majorista que es vagen a oferir, com ara: tipus d'accés majorista de desagregació virtual (actiu), indicant el punt d'interconnexió; accés majorista efectiu a les infraestructures (fibra fosca, conductes, pals, armaris, arquetes i altres elements d'obra civil); accés majorista de línies llogades o circuits punt a punt, en cas d'incloure enllaços de backhaul. Per a cada un, s'especificaran els preus, els terminis i altres condicions de contractació, així com les facilitats d'informació previstes.  
  
9. Aprofitament d'infraestructures  
Es facilitarà l'abast i les principals conclusions de l'anàlisi de reutilització d'altres infraestructures que, si és el cas, s'haja realitzat amb caràcter previ a la definició del projecte, així com el grau d'aprofitament finalment inclòs en aquest.  
  
  
  
ANNEX IV  
Condicions específiques que s'han de respectar en relació amb el principi de no causar dany significatiu (DNSH)  
  
Entre les obligacions per a complir el que es disposa en el Pla de recuperació, transformació i resiliència (PRTR), en el Reglament (UE) 2021/241, del Parlament Europeu i del Consell, de 12 de febrer de 2021, pel qual s'estableix el Mecanisme de recuperació i resiliència, i la seua normativa de desplegament, es troba la de respectar l'anomenat principi de no causar un perjudici significatiu al medi ambient (principi DNSH per les sigles en anglés, do no significant harm).  
Per això, el beneficiari de l'ajuda ha de preveure els mecanismes que asseguren el compliment en totes les fases del disseny i de l'execució del projecte de les condicions específiques que s'enumeren a continuació associades a cada un dels objectius mediambientals recollits en l'article 17 del Reglament 2020/852, del Parlament Europeu i del Consell, de 18 de juny de 2020, relatiu a l'establiment d'un marc per a facilitar les inversions sostenibles i pel qual es modifica el Reglament (UE) 2019/2088:  
  
Objectiu mediambiental Condició específica  
Mitigació del canvi climàtic.  
S'espera que la mesura genere emissions importants de gasos d'efecte d'hivernacle-  
 - Els fabricants dels equips i components utilitzats, l'operador de la xarxa i/o el proveïdor dels serveis de xarxa s'han adherit al Codi de conducta europeu sobre consum energètic d'equips de banda ampla.  
- O el beneficiari demostra que fa els màxims esforços per a implementar pràctiques rellevants sobre eficiència energètica en els equips i les instal·lacions.  
Adaptació al canvi climàtic.  
S'espera que la mesura done lloc a un augment dels efectes adversos de les condicions climàtiques actuals i de les previstes en el futur, sobre si mateixa o en les persones, la naturalesa o els actius-  
 - En el moment del disseny i la construcció de les instal·lacions o infraestructures de desplegament de banda ampla ultraràpida, el beneficiari incorporarà les solucions d'adaptació que reduïsquen el risc climàtic d'onada de calor i les aplicarà abans de l'inici de les operacions.  
L'ús sostenible i la protecció dels recursos hídrics i marins  
¿S'espera que la mesura siga perjudicial:  
(i) per al bon estat o bon potencial ecològic de les masses d'aigua, incloses les aigües superficials i subterrànies; o  
(ii) per al bon estat mediambiental de les aigües marines- - En el projecte no s'inclouran actuacions o infraestructures que puguen alterar la hidrologia  
Transició a una economia circular, inclosos la prevenció i el reciclatge de residus.  
¿S'espera que la mesura  
(i) done lloc a un augment significatiu de la generació, incineració o eliminació de residus, excepte la incineració de residus perillosos no reciclables; o  
(ii) genere importants ineficiències en l'ús directe o indirecte de recursos naturals- En qualsevol de les fases del seu cicle de vida, que no es minimitzen amb mesures adequades; o  
(iii) done lloc a un perjudici significatiu i a llarg termini per al medi ambient en relació a l'economia circular- - Els equips no contindran les substàncies restringides enumerades en l'annex II de la Directiva 2011/65/UE, excepte quan els valors de concentració en pes en materials homogenis no superen els que s'enumeren en aquest annex.  
- Al final de la seua vida útil, l'equip se sotmetrà a una preparació. Per a operacions de reutilització, recuperació o reciclatge, o un tractament adequat, inclosa l'eliminació de tots els fluids i un tractament selectiu d'acord amb l'annex VII de la Directiva 2012/19/UE.  
- HI ha un pla de gestió de residus que garanteix el reciclatge màxim, al final de la seua vida útil, dels equips elèctrics i electrònics  
Prevenció i control de la contaminació  
S'espera que la mesura done lloc a un augment significatiu de les emissions de contaminants a l'atmosfera, l'aigua o el sòl-  
 - S'adoptaran mesures per a reduir el soroll, la pols i les emissions contaminants durant la fase d'obra i s'executaran les actuacions associades a aquesta mesura sempre complint la normativa d'aplicació vigent quant a la possible contaminació de sòls i aigua.  
Protecció i restauració de la biodiversitat i els ecosistemes.  
¿S'espera que la mesura  
(i) vaja en gran manera en detriment de les bones condicions i la resiliència dels ecosistemes; o que  
(ii) vaja en detriment de l'estat de conservació dels hàbitats i les espècies, en particular d'aquells d'interés per a la Unió-  
 - S'assegurarà que les instal·lacions d'infraestructures IT no afectaran negativament les bones condicions i la resiliència dels ecosistemes, tampoc l'estat de conservació dels hàbitats i les espècies, en particular els espais d'interés de la Unió, inclosa la Xarxa Natura 2000 d'àrees protegides, llocs del patrimoni mundial de la Unesco i altres àrees protegides. Per això, quan siga preceptiu, es realitzarà l'avaluació d'impacte mediambiental, d'acord amb el que estableix la Directiva 2011/92/EU.  
  
  
Annex V  
Contingut del compte justificatiu  
  
El compte justificatiu consta d'una memòria d'actuació i d'una memòria econòmica.  
La memòria d'actuació contindrà tota la informació necessària per a acreditar el compliment de les condicions imposades en la resolució de concessió de l'ajuda i, en particular, els aspectes següents:  
a) Descripció de les activitats realitzades i els resultats obtinguts en termes de cobertura aconseguida, expressada en unitats immobiliàries cobertes, segons s'haja establit en la resolució de concessió, així com el valor dels indicadors que, si és el cas, s'inclogueren en aquesta resolució.  
La informació obtinguda relativa a la cobertura es facilitarà en un arxiu en format CSV que inclourà les dades georeferenciades de la localització dels immobles coberts i el nombre d'UI associades a cada un.  
  
b) Descripció i motivació de les desviacions respecte al que es preveu en la memòria de sol·licitud, amb indicació expressa de les modificacions realitzades.  
c) Activitats d'informació i publicitat realitzades per a complir el que s'estableix en l'article 30 d'aquesta ordre.  
La memòria econòmica contindrà tota la informació necessària per a acreditar l'adequació i l'import de les despeses incorregudes en les activitats realitzades, així com el pagament d'aquestes. Estarà formada pels elements següents:  
1. Fitxa de despeses per partida pressupostària: una relació classificada de les despeses amb identificació del creditor i del document justificatiu, l'import, la data d'emissió i la data de pagament.  
2. Còpies digitalitzades dels documents de despesa i pagament identificats en la relació anterior. En particular, els següents:  
- Adquisició de materials, equips o serveis: factura o document de valor probatori equivalent en el tràfic mercantil o amb eficàcia administrativa, amb l'excepció de les factures d'import inferior a 3.000 euros, sense perjudici de la seua aportació en qualsevol moment posterior, amb requeriment previ.  
- Pagaments: justificants bancaris del pagament de cada factura aportada o document de valor probatori equivalent. Aquests justificants hauran de permetre la identificació indubtable del document acreditatiu de la despesa que es paga. Les remeses de pagaments o pagaments agrupats no es consideren justificants si no van acompanyats del corresponent extracte de la remesa que indique el desglossament dels pagaments.  
S'admetran com a justificant de pagament les certificacions emeses pel proveïdor o per una entitat bancària en les quals declare que el deute ha sigut saldat, sempre que estiguen correctament segellades i signades per un responsable identificat i recullen un llistat amb els números de factura, imports totals pagats i dates de pagament.  
Quan el beneficiari tinga contractat, amb una entitat financera, un servei de gestió de pagaments a proveïdors (confirming), el certificat podrà ser emés per aquesta entitat i recollirà com a data de pagament la del venciment, independentment de si el proveïdor va rebre el pagament de manera anticipada.  
En el cas de consums interns, s'adjuntaran els justificants de pagament relatius a les factures aportades.  
- Costos directes de personal: s'haurà d'aportar una declaració responsable per a indicar que els costos directes de personal imputats no superen els costos reals que hagen sigut considerats i comptabilitzats com a inversió pel beneficiari.  
- Costos indirectes: s'haurà d'aportar una declaració responsable per a indicar que els costos indirectes imputats no superen els costos reals que hagen sigut considerats i comptabilitzats com a inversió pel beneficiari.  
- Justificació que el cost d'adquisició de les despeses subvencionables no és superior al valor de mercat. En aquest sentit, s'hauran d'haver tingut en compte tres ofertes, com a mínim, de diferents proveïdors, quan l'import de la despesa subvencionable supere les quanties de 40.000 - en cas d'obres i de 15.000 - per a altres contractes, tots dos sense IVA; quan l'elecció no recaiga en la proposta econòmica més avantatjosa, caldrà incorporar una justificació expressa.  
- Còpia dels contractes de les activitats subcontractades, si és el cas, conforme al que estableix l'article 9 d'aquesta ordre.  
Tant la memòria d'actuació com les fitxes de despesa hauran d'estar signades per l'auditor a fi d'establir, de manera irrefutable, la vinculació entre l'informe de l'auditor i el contingut revisat del compte justificatiu.